ΧΑΙΡΕΤΙΣΜΟΣ ΠΡΟΕΔΡΟΥ ΤΗΣ ΒΟΥΛΗΣ ΤΩΝ ΕΛΛΗΝΩΝ - 35η ΟΛΟΜΕΛΕΙΑ

ΚΟΙΝΟΒΟΥΛΕΥΤΙΚΗΣ ΣΥΝΕΛΕΥΣΕΩΣ ΓΑΛΛΟΦΩΝΙΑΣ

Αξιότιμε Κύριε Υπουργέ των Εξωτερικών,

Αξιότιμε Κύριε Επικεφαλής της Περιφέρειας Ευρώπης,

Αξιότιμοι Κύριοι Επικεφαλής των Περιφερειών Αμερικής και Αφρικής,

Αξιότιμε Κύριε Αντιπρόεδρε της Γενικής Συνελεύσεως Γαλλοφωνίας,

Αξιότιμοι Κύριοι Πρόεδροι των Αντιπροσωπειών,

Αξιότιμα Μέλη,

Αξιότιμοι Κυρίες και Κύριοι Βουλευτές,

Αγαπητοί Συνάδελφοι,

Σας καλωσορίζω στην Βουλή των Ελλήνων για την 35η Ολομέλεια της Ευρωπαϊκής Περιφέρειας της Κοινοβουλευτικής Συνελεύσεως της Γαλλοφωνίας, την οποία φιλοξενούμε με ιδιαίτερη χαρά, βλέποντας τον μεγάλο αριθμό Αντιπροσωπειών που συμμετέχουν, αριθμό ρεκόρ απ’ ότι πληροφορούμεθα.

Η Ελλάδα έγινε πλήρες μέλος του Διεθνούς Οργανισμού Γαλλοφωνίας το 2006, πεπεισμένη για την προστιθέμενη αξία που μπορεί να προσδώσει ο Διεθνής Οργανισμός Γαλλοφωνίας στη σταθερότητα, στην ανάπτυξη και, πάνω απ' όλα, στη διάδοση της γαλλικής γλώσσας σε ολόκληρο τον κόσμο, μιας γλώσσας που μιλιέται και στις πέντε ηπείρους, μιας γλώσσας που διερμηνεύει πειστικά το μήνυμα της οικουμενικότητας και της δημοκρατίας. Μιας γλώσσας που την προτίμησαν τα δύο ελληνικά Νόμπελ λογοτεχνίας, ο Σεφέρης και ο Ελύτης, για να απευθυνθούν το Δεκέμβριο του 1963 και τον Δεκέμβριο του 1979 στην τελετή απονομής στη Στοκχόλμη μιλώντας γαλλικά, αξιοποιώντας έτσι τον πλούτο και την πυκνότητα αυτής της παγκόσμιας γλώσσας για να μιλήσουν για την ποίηση και τον άνθρωπο.

Είμαι πεπεισμένος ότι μέσα από τις δράσεις σας στο διήμερο αυτό, θα ενισχύσετε την αλληλεγγύη μεταξύ των κοινοβουλευτικών θεσμών και θα προωθήσετε έννοιες όπως η δημοκρατία και το κράτος δικαίου, ιδίως στο πλαίσιο της γαλλόφωνης κοινότητας.

Οι γαλλόφωνοι Έλληνες είναι υπερήφανοι που μοιράζονται έναν πολιτιστικό δεσμό που υπερβαίνει τα σύνορα και χτίζει γέφυρες επικοινωνίας και αμοιβαίας κατανόησης, μαζί με υπεράσπιση κοινών αξιών.

Κυρίες και Κύριοι,

Κεντρικό θέμα συζήτησης της Συνελεύσεως αποτελεί «*Ο πόλεμος στην Ουκρανία, οι συνέπειές του στην Ευρώπη και οι γεωπολιτικές αλλαγές που αυτός επιφέρει στον κόσμο*».

Η Ελλάδα βλέπει τον Διεθνή Οργανισμό Γαλλοφωνίας ως μια δύναμη πολυμέρειας, ως ένα χώρο κοινών αξιών και αλληλεγγύης που βασικό του στόχο έχει τη διαφύλαξη και την περαιτέρω προώθηση της δημοκρατίας, του κράτους δικαίου και του σεβασμού των ανθρωπίνων δικαιωμάτων, καθώς και την εμπέδωση της ειρήνης και της ασφάλειας.

Πρόκειται για έναν οργανισμό που επιδιώκει να προωθήσει – με κύριο σημείο αναφοράς τα Ηνωμένα Έθνη – τις συνεργασίες και τις συνέργειες σε έναν κόσμο που συχνά αντιμετωπίζει μεγάλες προκλήσεις, όπως συμβαίνει κατεξοχήν στις μέρες μας με την νέα κρίση στη Μέση Ανατολή να εξελίσσεται σε έναν ανταγωνισμό οδύνης, όπως χαρακτηρίσθηκε.

Η πολυδιάστατη κρίση που πλήττει τη σημερινή Ευρώπη – κρίση ασφάλειας, συστημική, μεταναστευτική, ενεργειακή και οικονομική – ως συνέπεια του πολέμου στην Ουκρανία, είναι ταυτόχρονα κρίση της Δημοκρατίας.

Ο πόλεμος στην Ουκρανία δοκιμάζει και την δημοκρατική ανθεκτικότητα μαζί με τις συμμετοχικές διαδικασίες, γεγονός που αναδεικνύει την σημασία της συνεργασίας των δημοκρατικών θεσμών όπως αυτή αποτυπώνεται και στην τωρινή διεξαγωγή της 35ης Ολομέλειας της Ευρωπαϊκής Περιφέρειας της Κοινοβουλευτικής Συνελεύσεως της Γαλλοφωνίας.

Η ρωσική στρατιωτική επίθεση κατά της Ουκρανίας δεν αποτελεί μόνο απειλή για την ασφάλεια της Ευρώπης. Θέτει επίσης σε κίνδυνο την παγκόσμια ειρήνη και σταθερότητα, καθώς παραβιάζει κατάφωρα το Διεθνές Δίκαιο και τον Καταστατικό Χάρτη των Ηνωμένων Εθνών και θέτει υπό αμφισβήτηση το πολυμερές διεθνές σύστημα συνολικά.

Κυρίες και Κύριοι,

Η Ελλάδα υποστηρίζει την εδαφική ακεραιότητα, κυριαρχία και ανεξαρτησία της Ουκρανίας, εντός των διεθνώς αναγνωρισμένων συνόρων της. Είμαστε αντίθετοι σε κάθε παραβίαση του Διεθνούς Δικαίου. Η Ελλάδα δεν αναγνωρίζει την παράνομη προσάρτηση περιοχών της Ουκρανίας που η Ρωσία επιχειρεί να επιβάλει δια των όπλων.

Στεκόμαστε αλληλέγγυοι στο πλευρό μιας χώρας που ασκεί το εγγενές δικαίωμα της αυτοάμυνας και είμαστε αρωγοί στην προσπάθειά της να υπερασπιστεί την εδαφική ακεραιότητα και την εθνική κυριαρχία της.

Η υποστήριξη και συμπαράσταση της Ελλάδας προς την κυβέρνηση και το λαό της Ουκρανίας, που βιώνει ήδη επί είκοσι μήνες σκληρή δοκιμασία εξαιτίας της απρόκλητης και αδικαιολόγητης ρωσικής στρατιωτικής εισβολής και αγωνίζεται για την ελευθερία και την ανεξαρτησία του είναι σταθερή και ειλικρινής.

Η θέση μας είναι ξεκάθαρη και αμετακίνητη: οι μεταβολές διεθνώς αναγνωρισμένων συνόρων με τη χρήση στρατιωτικής βίας δεν μπορούν ποτέ να γίνουν αποδεκτές. Ο αναθεωρητισμός και η περιφρόνηση για τις βασικές αρχές του Διεθνούς Δικαίου δεν μπορούν να τυγχάνουν ανοχής.

Πριν λίγες εβδομάδες στο Παρίσι οι περίφημες εκδόσεις Les Belles Lettres εξέδωσαν ένα μνημειώδες έργο με τις δημηγορίες του μεγαλύτερου ρήτορα όλων των εποχών, του Δημοσθένη που με τον τρόπο του στην εποχή του αγωνίσθηκε και εκείνος κατά του αναθεωρητισμού και της αλλαγής συνόρων. Είναι εντυπωσιακό πως η περιεκτική γαλλική γλώσσα αποδίδει τα πυκνά νοήματα του σπουδαίου αυτού ρήτορα!

Αυτό το βιβλίο στα γαλλικά για το ελληνικό πνεύμα είναι το δώρο μου για να σας καλωσορίσω στην Ελλάδα!

Είναι συνέχεια αυτή η έκδοση μιας στενής σχέσης πολιτισμού και ιστορίας που ανατρέχει στον περίφημο συγγραφέα, μεταφραστή και θαυμαστή του Πλουτάρχου Jacques Amyot, στον Montaigne και φυσικά στον Paul Valery που αναβίωσε τους Πλατωνικούς Διαλόγους στην γαλλική γλώσσα με τον Ευπαλίνο ή Αρχιτέκτονα.

**Είμαστε συνεπώς στην ίδια πλευρά του χαρακώματος! (du même côté de la barricade).**

Και από το ίδιο χαράκωμα σας ευχαριστώ πολύ για την προσοχή σας και κηρύσσω την έναρξη των εργασιών της 35ης Ολομέλειας της Ευρωπαϊκής Περιφέρειας της Κοινοβουλευτικής Συνελεύσεως της Γαλλοφωνίας.

Καλή επιτυχία!